
Täiendav pöördumine seoses ettepanekuga vabastada 
riigipiiri kaitserajatiste alune maa maamaksust

Lugupeetud Jürgen Ligi!

Eesti Kaubandus-Tööstuskoda (edaspidi: Kaubanduskoda) pöördus 28. juulil 2026 kirjaga nr 4/130 Rahandusministeeriumi poole ettepanekuga muuta maamaksuseadust selliselt, et riigipiiri kaitserajatiste alust maad ei maksustataks maamaksuga. Saime 17. augustil 2026 Rahandusministeeriumilt vastuse, et mõistate ettepaneku eesmärki soodustada maaomanike valmisolekut sõlmida riigiga kokkuleppeid riigipiiri kaitserajatiste rajamiseks, kuid ei pea siiski vajalikuks maamaksuseaduse muutmist. Täname Rahandusministeeriumit saadud vastuse eest, kuid sellega seoses on meil tekkinud täiendavaid küsimusi.
Vastuses toote välja, et kui maa kasutamist piiratakse avalikes huvides või maaomanikule tekivad riigikaitseliste rajatiste rajamise tõttu varalised kitsendused, on asjakohane lahendada omaniku huvide kaitse eelkõige vastavate kokkulepete, hüvitiste või muude kompensatsioonimeetmete kaudu. Lisaks toote välja, et Kaubanduskoja ettepaneku rakendamine tähendaks maksuhaldurile täiendavaid kulusid maamaksu IT-süsteemi arendamisel ja nendeks ei ole praegu piisavat põhjust, arvestades, et riigipiiri kaitserajatiste rajamisega seotud omandipiirangute küsimusi on võimalik lahendada olemasolevate õigusaktide raames.
Nõustume, et riigipiiri kaitserajatiste rajamisega seotud omandipiirangute küsimusi on võimalik lahendada ka muude meetmetega kui maamaksuseaduse muutmine. Samas oleme jätkuvalt seisukohal, et riigipiiri kaitserajatiste aluse maa vabastamine maamaksust on meie hinnangul riigi jaoks kõige lihtsam ja kuluefektiivsem lahendus. Mööname, et meie ettepanek vajab seadusemuudatust ning sellega kaasnevad maksuhaldurile ühekordsed IT-süsteemide arenduskulud ja riigile täiendavad kulud, et hüvitada kohalikele omavalitsustele saamata jäänud maamaksutulu. Samas on need kulud meie hinnangul väiksemad kui kulud, mis kaasnevad muude võimalike lahendustega. Näiteks kui riik peab iga maaomanikuga pidama eraldi läbirääkimisi ja sõlmima eraldi kokkuleppe, on see lahendus kindlasti keerulisem, võtab rohkem aega ning toob riigile kaasa suuremad kulud kui erisuse kehtestamine maamaksuseaduses.
Kaubanduskoja küsimus:
Soovime teada, millised muud lahendused oleksid Rahandusministeeriumi hinnangul riigipiiri kaitserajatiste rajamisega seotud omandipiirangute käsitlemisel riigi jaoks vähemalt sama lihtsad, kiired ja kuluefektiivsed kui riigipiiri kaitserajatiste aluse maa vabastamine maamaksust.

